གཞན་བསྟན་བཅོས་སུ་འདོད་པ་བོད་ཀྱི་བསྟན་འགྱུར་ཁྲོད་དུ་བཞུགས་པའི་ལི་ཡུལ་ལུང་བསྟན་དང་།གླང་རུ་ལུང་བསྟན།ལྷ་མོ་དྲི་མ་མེད་པས་ཞུས་པའི་མདོ་བཅས་སུ་བོད་གདོང་དམར་ཅན་དང་སུམ་པའི་དམག་ལི་ཡུལ་དུ་འོང་ཚུལ་སྐོར་ལུང་བསྟན་གྱི་ཚུལ་དུ་གསུངས་པ་མདོ་དེ་དག་ཏུ་མང་པོར་བཀོད་འདུག་པ་དང་།ཚུལ་དེ་དྲན་དབང་དགེ་འདུན་ཆོས་འཕེལ་གྱིས་ཀྱང་བོད་དང་སུམ་པ་རྣམས་ཀྱིས་ཡུལ་དེ་འཛིན་པར་ལུང་བསྟན་པ་ཡང་།སྲོང་བཙན་གྱི་རྗེས་ཙམ་ནས་ལི་དེ་བོད་ཀྱི་ཆབ་འོག་ཏུ་ཆུག་སྟེ་མཐོང་ཁྱབ་ཁྲི་སྡེ་ལྔ་བྱ་བ་བཙུགས་ཤིང་།ད་ལྟའི་བར་བོད་ཀྱི་དམག་མཁར་ཞིག་རོ་མང་དུ་ལུས་པ་དག་ལས།རྒྱ་བོད་ཀྱི་གླེགས་བམ་ཕོན་ཆེན་པོ་དང་།སྐུ་བརྙན་རྣམས་ད་དུང་ཡང་བྱེ་མ་ནས་རྙེད་ཟེར་ཞིང་།རྒྱ་གར་རྒྱ་ལ་སར་སླེབས་པ་དག་ཁོ་བོས་ཀྱང་མཐོང་།ཞེས་གསུངས་པ་བཞིན་ཏུན་ཧོང་གི་ཡིག་རྙིང་དང་ལི་ཡུལ་གྱི་ཁྲམ་ཤིང་མ་ཟད།རྒྱའི་ཡིག་ཚང་ནང་དུའང་དེ་ལས་རྒྱས་པ་ཡོད་པ་མཁས་པ་ཚང་མར་ཆ་རྒྱུས་ཡོད་པ་ལྟར་ཡིན་ལ།ནང་སྒོས་སུ་བོད་བཙན་པོའི་དཔུང་ལི་ཡུལ་དུ་དྲངས་ནས་ལི་ཡུལ་དང་ཉེ་འཁོར་ཡུལ་ཁམས་མང་པོ་བདག་ཏུ་བཟུང་ནས་བདེ་བློན་གྱི་ཁམས་ཆེན་པོ་དང་།དམག་སྲིད་ལས་ཁུངས་མཐོང་ཁྱབ་ཁྲི་སྡེ་ལྔ་དང་རྫོང་སོགས་བཙུགས་ནས།སྔ་ཕྱིར་ལོ་ངོ་བདུན་ཅུ་ལྷག་ལ་དབང་བསྒྱུར་བའི་ལོ་རྒྱུས་རྣམས་རྒྱལ་ནང་གི་མཁས་པ་རྣམས་དང་།ཐ་ན་འཇར་པན་གྱི་བོད་རིག་པའི་མཁས་པ་རྣམ་པས་ཀྱང་ཞིབ་འཇུག་ནན་མོ་གནང་ཡོད་པས་ཁོ་བོས་འདིར་བསྐྱར་ཟློས་ཀྱི་ངལ་བ་བགྱི་མི་དགོས་ལ།ཤེས་དགོས་པ་ཞིག་ནི་སྐབས་དེར་ལི་ཡུལ་དུ་འོངས་པའི་བོད་བཙན་པོའི་དམག་དཔུང་གཙོ་བོ་ནི།སུམ་པ་དང་འ་ཞའི་དམག་ཡིན་པས་གོང་གི་ལུང་བསྟན་ནམ་དངོས་བསྟན་ལོ་རྒྱུས་དེ་བྱུང་བ་ཡིན་ལ།དེ་མིན་བོད་ཀྱི་ལོ་རྒྱུས་ཡོངས་གྲགས་སུ་ལི་ཡུལ་དང་དེའི་སྐོར་གྱི་ལོ་རྒྱུས་ཡི་གེར་བཀོད་པ་དེ་འདྲ་མང་པོ་མཐོང་རྒྱུ་མེད་པར་མ་ཟད།ཐ་ན་བོད་ཀྱི་མཁས་པ་སྔ་རབས་རྣམས་ལི་ཡུལ་ཕྱོགས་གང་དུ་ཡོད་མེད་ཐད་ལའང་གསུང་ཚུལ་མི་མཐུན་པ་བྱུང་ཡོད་ཚུལ་སྐོར་སོགས་ཁོ་བོས་སྔར་གླེངས་ཟིན་པ་ལྟར་དང་།ཡང་རང་རེའི་སྔོན་བྱོན་མཁས་པ་རྣམ་པས་བསྟན་པའི་ལ་རྒྱ་གཅིག་པུ་མ་གཏོགས་དམག་སྲིད་ཀྱི་འཇིག་རྟེན་ལོ་རྒྱུས་འདི་འདྲ་བ་ལ་ཐུགས་མཉམ་ཞིབ་པར་འཇོག་མི་སྲིད་ལ་བཞག་ཀྱང་མི་འདུག་གོ།